stanford-oval/wikipedia huggingface dataset:
סאלס אי גומס
גאוגרפיה

האי סאלס אי גומס שוכן במרחק של 3,210 קילומטרים מחוף אמריקה הדרומית במרכז צ'ילה, 2,490 קילומטרים מאיי דסוונטוראדס (Islas Desventuradas – "איים חסרי מזל"), ו-391 קילומטרים מזרחית-צפון מזרחית לאי הפסחא, היבשה הקרובה ביותר. סאלס אי גומס בנוי משני איונים: הקטן יותר במערב, ושטחו 40 דונם (270 מטרים מצפון לדרום, 200 מטרים ממזרח למערב), הגדול יותר במזרח, ושטחו 110 דונם (500 מטרים מצפון לדרום ו-270 מטרים ממזרח למערב). שני האיונים מחוברים על ידי מצר יבשה צר שרוחבו הממוצע 30 מטרים, המכוסה על ידי מי הים בשעת גאות או כאשר יש גלים גבוהים. שטחו הכללי של האי כ-150 דונם ואורכו הכללי מצפון מערב לדרום מזרח הוא 770 מטרים. הנקודה הגבוהה ביותר, בגובה 30 מטרים מעל פני הים, היא בדרום האיון המזרחי, פחות מ-30 מטרים מהחוף, מעל צוק בגובה עשרה מטרים. הנקודה הגבוהה ביותר באיון המערבי שוכנת בגובה של 26 מטרים.
רוב שטחו של האי מרוסס במי ים, וקו החוף מנומר במספר רב של בריכות גאות. נחיתה על האי קשה למעט בים רגוע במיוחד, בשל העובדה שקו החוף הוא בעיקר צוקים.
אין באי מקורות קבועים של מים מתוקים, אבל מדי פעם נוצרות בריכות מי גשם באיון המזרחי, שלעיתים קרובות יוצרות מאגר מי מתוקים בקוטר 75 מטרים. מאגר זה חיוני להישרדותם של עופות ימיים. סביב המאגר אין צמחים והאזור מכוסה בחול. גם כשהאי נראה על פניו יבש, החול עדיין לח בעומק כמה סנטימטרים מתחת לפני השטח. אזור חולי שטוח זה הוא גם המקום היחיד על האי המתאים להנחתת מסוקים.
ב-1994 התקין חיל הים של צ'ילה משואה אוטומטית ומערכת להתראת צונמי. האי הוכרז מאז שמורת טבע.
סאלס אי גומס הוא נקודה אנטיפודית לעיר אג'מר בהודו.
היסטוריה > גילוי האי

אף שאין הוכחות שהאי יושב אי פעם, אין ספק שילידי אי הפסחא ידעו על קיומו, כפי שניתן להיווכח מהשם הקדם אירופאי של האי. המסורת טוענת כי בני אי הפסחא נהגו לבקר באי על מנת לאסוף ביצים ופרחונים של עופות ימיים. על פי המיתולוגיה הייתה הנחיתה על האי קשה משום שהאל מאקה-מאקה הגן על עופות הים מאלו שאכלו את ביציהם ואת צאצאיהם. בשל קשרים היסטוריים אלו לאי הפסחא אפשר להתייחס לסאלס אי גומס כחלק מפולינזיה. אם כך, מיקומו מציב אותו כיבשה המזרחית ביותר של פולינזיה. תואר זה מוענק בדרך כלל לאי הפסחא, 391 קילומטרים מערבה.
על סמך הפרטים ביומנו משערים כי האירופאי הראשון שראה את האי היה ככל הנראה הבוקניר אנגלי אדוארד דייוויס ב-1687. האירופאי הראשון שראה את האי בוודאות היה הנווט הספרדי חוסה סאלס ואלדס (José Salas Valdés) שגילה את האי ב-23 באוגוסט 1793. קיומו אומת על ידי רב החובל האמריקני סמיואל דלאנו (Samuel Delano‏; 1853-1769) שהגיע לאי בספינה פילגרים (Pilgrim) ב-12 באוגוסט 1805. הוא תואר בפרוטרוט על ידי מלח ספרדי נוסף, חוסה מנואל גומס (José Manuel Gómez), וקרוי על שמות שני ספרדים אלו. מאז ועד 1917, יש דיווחים על ביקורים באי בשנים 1806, 1817, 1825, 1875 ו-1917.
ב-6 באוקטובר 2010 הכריז נשיא צ'ילה סבסטיאן פיניירה על הקמת הפארק הימי של סאלס אי גומס, אזור ימי מוגן על פני שטח של 150,00 קילומטרים רבועים.
היסטוריה > שם האי

שם האי בשפת רפה נוי הוא "מוטו מוטירו היבא" (Motu Motiro Hiva) או "מאנו מוטו מוטירו היבא" (Manu Motu Motiro Hiva), שפירושו "איון הציפור בדרך להיבא". "היבא" הוא חלק משמם של כמה איים בפולינזיה, בייחוד בקבוצת איי מרקיז. עם זאת, פירושו המילה בשפת רפה נוי הוא "ארץ רחוקה" והוא השם למולדת המיתית המקורית של בני פולינזיה. מיקומו של סאלס אי גומס יחסית לאי הפסחא הוא בכיוון כמעט הפוך לגמרי מאיי מרקיז, והטריטוריה המיושבת הבאה "אחרי" סאלס אי גומס היא החוף של אמריקה הדרומית. זו הייתה אחת העובדות שהעלה האתנוגרף הנורווגי תור היירדאל לחיזוק התאוריה שלו שלפיה היה קשר בין פולינזיה לאמריקה הדרומית לפני בוא האירופאים לאזור.
השם הנוכחי, סאלס אי גומס נגזר משמותיהם של שני ספרדים: חוסה סאלס ואלדס (José Salas Valdés), שגילה את האי לראשונה וחוסה מנואל גומס (José Manuel Gómez), שתיאר אותו לראשונה בפרוטרוט בעקבות ביקורו באי ב-18 באוקטובר 1805. במקומות רבים מכנים את האי "סאלה אי גומס" (Isla Sala y Gómez), כש"סאלה" ("Sala") הוא איות שגוי של סאלס.
היסטוריה > מעמד מדיני

הקפיטניה חנרל של צ'ילה סיפחה את האי לתחומה ב-1808, ומ-1888 הוא מנוהל על ידי חיל הים של צ'ילה. החל מ-1 במרץ 1966 נכלל האי בנפה (Departamento) של אי הפסחא. ב-25 ביולי 1974 בוצעה חלוקה מנהלית חדשה והאי שויך לפרובינציה אי הפסחא (Isla de Pascua), חלק ממחוז ולפראיסו (Región de Valparaíso).
היסטוריה > שטח ימי מוגן

באוקטובר 2010 הכריז הנשיא סבסטיאן פיניירה על הקמת "הפארק הימי מוטו מוטירו היבא" (Parque Marino Motu Motiro Hiva), שטח ימי מוגן המשתרע על שטח של 150,000 קילומטרים רבועים.
במהלך הסימפוזיון הבינלאומי על אלמוגים במים עמוקים שהתכנס בוולינגטון בניו זילנד ב-2008 הוזכר לראשונה הרעיון להקים אזור ימי מוגן על הרכסים התת-ימיים של סאלס אי גומס ונסקה. ואז בפברואר 2009 הסניף הצ'יליאני של הקרן העולמית לשימור חיות הבר פרסם מאמר בכתב העת "Latin American Journal of Aquatic Research" שהכין את הרקע המדעי לדו"ח הממשלתי על הכרזת הפארק הימי.
ההכרזה באה בעקבות המאמצים של ארגונים כדוגמת Oceana (מוסד ללא כוונת רווח שמטרתו לשמר את האוקיינוסים) ונשיונל ג'יאוגרפיק לחקור ולהבליט את הערך האקולוגי של אזור זה, ולעודד את ההגנה עליו. ארגונים אלו מתכננים משלחות מחקר לאזור במטרה לנסח תוכנית שימור, ולהציע את הרחבת האזור המוגן על מנת שיקיף את כל האזור הכלכלי הבלעדי שסביב האי.
גאולוגיה

סאלס אי גומס הוא אי גבוה געשי הבנוי מפסגה של הר גדול מאוד המתנשא לגובה 3,500 מטרים מקרקעית הים. "שונית סקוט" (Bajo Scott), כ-1.5 קילומטרים צפונית מזרחית לאי היא פסגה נוספת של אותו הר תת-מימי, כ-25 מטרים מתחת לפני המים. על סמך גיל סלעי הבזלת שמהם בנוי האי המתוארכים לפני 1.3 מיליון שנים, משערים כי האי נוצר בין הפליוקן לפליסטוקן. אין באי לוע הר געש, אך משערים כי הלוע שוכן במפרץ דרומית לאי. סאלס אי גומס שוכן על אותו "רכס סאלס אי גומס" כמו אי הפסחא מערבית לו. שני אתרים אלו הם המקומות היחידים שבהם בולטות פסגות של רכס ההרים התת-ימי הארוך מעל פני המים. ברכס, המשתרע מזרחה לאורך 2,232 קילומטרים, יש עוד כמה עשרות הרי מצולה. הרכס מסתיים בהר המצולה נסקה ב-23°36′S 83°30′W﻿ / ﻿23.600°S 83.500°W﻿ / -23.600; -83.500 שהוא גם תחילת רכס נסקה.
סאלס אי גומס הוא ההר הצעיר הרביעי בגילו ברכס, שנוצר על ידי לוח נסקה במעברו מעל הנקודה החמה של אי הפסחא. שני הרי המצולה הצעירים ביותר ברכס, פוקאו ומואי שוכנים מערבית לאי הפסחא.
צמחייה

סאלס אי גומס יחד עם שכנו אי הפסחא, מוכרים על ידי אקולוגים כאזור אקולוגי (ecoregion) המכונה "היערות הסובטרופיים של עצים רחבי עלים של רפה נוי" (Rapa Nui subtropical broadleaf forests). עם זאת, סאלס אי גומס הוא צחיח כמעט לגמרי, אין בו יערות כלל ורק ארבעה מינים של צמחי יבשה. אלו כוללים את השרך Asplenium obtusatum שגדל רק במקומות מוגנים באזורים הגבוהים יותר.
בעלי חיים

מלבד מספר חרקים, בעלי החיים היחידים שאינם בעלי חיים ימיים הם כתריסר מינים של עופות ימיים, הנוהגים לקנן על האי, כאשר מספרם של העופות השונים כפי שהוערך ב-1985 היה
| שם המין | שם מדעי | עופות בוגרים ב-1985 |
| --- | --- | --- |
|  | Puffinus nativitatis | 5,000 |
| סולת המסיכה | Sula dactylatra | 3,000 |
| נודי חומה | Anous stolidus | 1,400 |
| פרגטה גדולה | Fregata minor  | 700 |
| שחפית כהה | Onychoprion fuscata | 200 |
| סנונית כחולה אפורה | Procelsterna cerulea | 80 |
| פתון אדום-זנב | Phaëthon rubricauda | 30 |
| יסעורון פולינזי | Nesofregetta fuliginosa | 2 |
| שחפית הפיה | Gygis alba | 2 |
| סולה אדומת-רגל | Sula sula | 2 |
| נודי שחורה | Anous minutus | 2 |
|  | Procelsterna albivitta | 1 |
מספרי העופות יכולים להשתנות במידה ניכרת משנה לשנה, כתלות במזג האוויר, וב-1986 למשל היה מספר העופות נמוך משמעותית.
בעלי חיים ימיים כוללים מספר רב של בעלי חיים השוכנים בקרבת החוף דוגמת מיני סרטנים וקיפודי ים, כמו כן מגוון גדול של דגי שונית ומינים רבים של כרישים, ששחיינים מדווחים שהם "סקרניים", אבל לא תוקפניים.
הערות שוליים

↑  Chile: Ciudades, Pueblos, Aldeas y Caseríos 2005 המכון הלאומי לסטטיסטיקה של צ'ילה, יוני 2005
1 2 3  Declaración De Parque Marino Salas Y Gómez ההצעה הרשמית של ממשלת צ'ילה על הקמת הפארק הימי, אוגוסט 2010
↑  The Islands
↑  Reseñas פירוט הצו מ-1992 של ממשלת צ'ילה המחייב שימוש בשם Salas ומתייחס ל-Sala כשם שגוי
↑  Fondo Mundial para la Naturaleza
↑  Galvez, M. 2009. Seamounts of Nazca and Salas y Gómez: a review for management and conservation purposes
↑  Radiometric Ages for Seamounts from the Easter-Salas y Gomez-Nazca Hotspot Track
↑  The Petrogenetic Evolution of Lavas from Easter Island and Neighbouring Seamounts, Near-ridge Hotspot Volcanoes in theSE Pacific
↑  Rapa Nui subtropical broadleaf forests
| --- | --- |
בקרת זהויות :  VIAF: 315527942   WorldCat (עם VIAF): 315527942 
חוף האי כפי שצולם ב-1999
סגן נשיא איראן

סגן נשיא איראן (בפרסית: معاون رئیس‌جمهور ایران), על פי סעיף 124 לחוקת איראן, הוא כל מי שמונה על ידי נשיא איראן לעמוד בראש ארגון הקשור בענייני הנשיאות באיראן. סגן הנשיא הראשון (בפרסית: معاون اول رئیس‌جمهور) יושב בראש ישיבות ממשלת איראן בהיעדרו של הנשיא.
נכון ל-2024 ישנם שבעה סגני נשיא באיראן: סגן הנשיא הראשון, סגן הנשיא בפועל, סגן הנשיא לעניינים אסטרטגיים, סגנית הנשיא לענייני נשים ומשפחה, סגן הנשיא לענייני הפרלמנט, סגן הנשיא למדע, טכנולוגיה וכלכלה מבוססת ידע, והעוזר המשפטי של הנשיא. בנוסף, קיימים שבעה סגני נשיא נוספים המנהלים ארגונים ממשלתיים שונים באיראן, ומתוקף תפקידם משמשים גם כסגני הנשיא.
סגן הנשיא הראשון

| --- | --- |


 איוש נוכחי:  מוחמד רזא עארף
 תאריך כניסה לתפקיד:  28 ביולי 2024
 דרכי מינוי:  על ידי נשיא איראן
 תחום שיפוט:  איראן איראן
 ייסוד המשרה:  21 באוגוסט 1989
 איוש ראשון:  חסן חביבי
 אתר רשמי
 
תפקידו של סגן הנשיא הראשון נוצר בתיקון לחוקה ב-1989, ולקח חלק מהאחריות של ראש הממשלה. לפי סעיף 124, סגן הנשיא הראשון יושב בראש מועצת השרים ומתאם את שאר סגני הנשיא.
לפי סעיף 131, במקרה של נבצרות ימלא סגן הנשיא הראשון את תפקידו של הנשיא, בכפוף לאישור המנהיג העליון. על פי אותו סעיף, מועצה המורכבת מסגן הנשיא הראשון (או הנשיא בפועל), יו"ר המג'לס וראש הרשות השופטת חייבת להבטיח כי נשיא חדש ייבחר תוך חמישים יום.
סגן הנשיא הראשון > רשימה

רפורמיסט
שמרן
|  | דיוקן | שם (לידה–מוות) | תחילת כהונה | סיום כהונה | זמן כהונה | מפלגה | מפלגה | נשיא |
| --- | --- | --- | --- | --- | --- | --- | --- | --- |
| 1 |  | חסן חביבי (1937–2013) | 21 באוגוסט 1989 | 26 באוגוסט 2001 | 12 שנים ו-5 ימים |  | עצמאי | אכבר האשמי רפסנג'אני |
| 1 |  | חסן חביבי (1937–2013) | 21 באוגוסט 1989 | 26 באוגוסט 2001 | 12 שנים ו-5 ימים |  | מפלגת תומכי הבנייה (מאז 1996) | אכבר האשמי רפסנג'אני |
| 1 |  | חסן חביבי (1937–2013) | 21 באוגוסט 1989 | 26 באוגוסט 2001 | 12 שנים ו-5 ימים |  | מפלגת תומכי הבנייה (מאז 1996) | מוחמד ח'אתמי |
| 2 |  | מוחמד רזא עארף (1951–) | 26 באוגוסט 2001 | 10 בספטמבר 2005 | 4 שנים ו-15 ימים |  | חזית השותפות האסלאמית האיראנית | מוחמד ח'אתמי |
| 3 |  | פרוויז דאודי (1952–2024) | 10 בספטמבר 2005 | 17 ביולי 2009 | 3 שנים ו-310 ימים |  | עצמאי | מחמוד אחמדינז'אד |
| 4 |  | אספנדיאר רחים משאי (1960–) | 17 ביולי 2009 | 25 ביולי 2009 | 8 ימים |  | עצמאי | מחמוד אחמדינז'אד |
| 5 |  | מוחמד רזא רחימי (1949–) | 13 בספטמבר 2009 | 5 באוגוסט 2013 | 3 שנים ו-326 ימים |  | עצמאי | מחמוד אחמדינז'אד |
| 6 |  | אסחאק ג'האנגירי (1957–) | 5 באוגוסט 2013 | 8 באוגוסט 2021 | 8 שנים ו-3 ימים |  | מפלגת תומכי הבנייה | חסן רוחאני |
| 7 |  | מוחמד מוח'בר (1955–) | 8 באוגוסט 2021 | 28 ביולי 2024 | שנתיים ו-355 ימים |  | עצמאי | אבראהים ראיסי |
| (2) |  | מוחמד רזא עארף (1951–) | 28 ביולי 2024 | מכהן | 61 ימים |  | עצמאי | מסעוד פזשכיאן |
סגני נשיא מתוקף תפקידם

באיראן כמה משרות שהנושא בהן מכהן מתוקף תפקידו (Ex officio) גם כסגן נשיא:
ראש הארגון להגנת הסביבה
ראש הארגון לאנרגיה אטומית
ראש ארגון התכנון והתקציב
ראש הקרן לענייני שהידים ויוצאי צבא
ראש הארגון למדידה והערכה של מערכת החינוך
ראש הארגון לענייני מינהל ותעסוקה
ראש ארגון התקינה הלאומי
סגן ראש ממשלת אוסטרליה

| --- | --- |


 איוש נוכחי:  ריצ'רד מארלס
 תאריך כניסה לתפקיד:  23 במאי 2022
 דרכי מינוי:  ממונה על ידי המושל הכללי על פי עצת ראש הממשלה
 תחום שיפוט:  אוסטרליה אוסטרליה
 כפוף:  ראש ממשלת אוסטרליה
 מעון:  קנברה 
 ייסוד המשרה:  10 בינואר 1968
 איוש ראשון:  ג'ון מקיואן
 האתר הרשמי
 
סגן ראש ממשלת אוסטרליה (באנגלית: Deputy Prime Minister of Australia) הוא השר השני הבכיר ביותר בממשלת אוסטרליה. משרה זו הוקמה בתיק השרים ב-1968. סגן ראש הממשלה ממונה על ידי המושל הכללי של אוסטרליה על פי עצת ראש הממשלה.
סגן ראש הממשלה הנוכחי הוא ריצ'רד מארלס שהחל את כהונתו ב-23 במאי 2022.
היסטוריה

במקור, תפקידו של סגן ראש הממשלה היה בעיקרו מעמד כבוד בעל סמכויות ייצוגיות. תפקיד זה רכש משמעות לאחר הבחירות הפדרליות 1922, כאשר ראתה המפלגה הלאומית של אוסטרליה כי היא עתידה לאבד את הרוב הפרלמנטרי שלה. הלאומנים הגיעו בסופו של דבר להסכם קואליציוני עם מפלגת השלטון, שבמסגרתו, מנהיג המפלגה הלאומית ארל פייג' קביל את הדרגה השנייה בממשלה של סטנלי ברוס. בעוד שהתואר הרשמי היחיד של פייג' היה שר האוצר, הוא נחשב לסגנו ברוס. לכל עניין ודבר היה פייג' סגן ראש ממשלת אוסטרליה הראשון (תפקיד שלא היה קיים באופן רשמי עד ל-1968). מאז, היה מנהיג מפלגת הכפר או המפלגה הלאומית לחבר הממשלה השני בחשיבותו כמעט בכל הממשלות שהוקמו מאז מטעם קואליציית האנטי-לייבור. ב-1923 דרש ארל פייג' שהמפלגה הלאומית, קודמתה של המפלגה הליברלית, תדיח את בילי יוז מתפקידו כמנהיג כתנאי לכניסתה של מפלגת הכפר למשא ומתן קואליציני. ג'ון גורטון יצר באופן רשמי עבור ג'ון מקיואן את התפקיד של סגן ראש הממשלה ובכך אישר את מעמדו כאיש מספר שתיים בממשלה.
ב-19 בדצמבר 1967, ג'ון מקיואן, המנהיג המכהן של מפלגת הכפר (שבעתיד תקרא בשם המפלגה הלאומית) בממשלת הקואליציה, הושבע כראש ממשלה זמני בעקבות מותו הפתאומי של ראש הממשלה הרולד הולט. (היה אז דיון שמנהיג המפלגה הליברלית ושר האוצר ויליאם מקמהון ימלא את מקומו של הולט. מקמהון תכנן ישיבת סיעה של מפלגתו ב-20 בדצמבר כדי לבחור מנהיג חדש, מתוך כוונה לזקוף את התפקיד הנחשב לעצמו, אבל ניסיון זה נכשל כאשר מקיואן הכריז בפומבי ב-18 בדצמבר כי הוא לא יכהן בממשלת מקמהון.) מקיואן נשבע אמונים לתפקיד ראש הממשלה בהנחה שהממשלה תמשיך לכהן רק כל עוד יידרשו הליברלים לבחור מנהיג חדש. ההצבעה למנהיגות הליברלית נקבעה מחדש ל-9 בינואר 1968. כפי שהתברר, מקמהון לא ניצח בבחירות לראשות המפלגה, והסנאטור ג'ון גורטון נבחר והחליף את מקיואן כראש הממשלה ב-10 בינואר 1968. מקיואן חזר למעמדו כאיש מספר שתיים בממשלה, על פי הסכם הקואליציה. הוא היה באופן בלתי רשמי סגן ראש הממשלה מאז שהפך למנהיג מפלגת הכפר ב-1958, ומאז 1966 הפעיל וטו על מדיניות הממשלה מכוח היותו החבר השני בחשיבותו בממשלה.
מאז 1968, רק שני סגני ראש הממשלה המשיכו לתפקיד ראש ממשלת אוסטרליה מתפקידם כסגנים: פול קיטינג וג'וליה גילארד. בשני המקרים, הם נכנסו לתפקיד זה לאחר שניצחו בבחירות על ראשות מפלגותיהם לאחר שראש הממשלה והמפלגה המכהן איבד את תמיכתו במפלגתו.
התפקיד

חובתו של סגן ראש הממשלה לפעול בשם ראש הממשלה בהיעדרו כאשר הוא מחוץ לגבולות לאוסטרליה או בחופשה. סגן ראש הממשלה תמיד יהיה חבר בממשלה ותמיד יחזיק לפחות בתיק ממשלתי אחד מהותי (זה יהיה אפשרי מבחינה טכנית שיכהן שר שתפקידו הוא רק סגן ראש הממשלה, אך מקרה מסוג זה מעולם לא קרה בהיסטוריה של אוסטרליה).
אם ראש הממשלה נפטר, מודח או מתפטר במהלך כהונתו, ישביע המושל הכללי האוסטרלי את סגן ראש הממשלה כראש ממשלת ביניים עד שהמפלגה השולטת תבחר מנהיג חדש, למרות שהיא אינה מחויבת לעשות כן. זה לא קרה מאז שהמשרה נוסדה בשנת 1968.
ראו גם

פוליטיקה של אוסטרליה
ראש ממשלת אוסטרליה
ספיק איזי

מועדון ה-"21" בניו יורק
ספיק איזי (באנגלית: speakeasy – "דבר בשקט"; נקראו גם חזיר עיוור – blind pig או טיגריס עיוור – blind tiger) היו מוסדות שמכרו באופן בלתי חוקי משקאות חריפים. מוסדות אלו בלטו במיוחד בארצות הברית במהלך תקופת היובש (1920-1933 ובמדינות מסוימות לאחר מכן). בתקופה זו נאסרו בחוק מכירה, ייצור והובלה של משקאות חריפים בכל רחבי ארצות הברית.
הספיק איזי נעלמו לאחר שבוטל חוק היובש ב-1933, והמונח משמש היום בארצות הברית לתיאור מסבאות או פאבים קטנים ולא מוכרים עם אווירה אינטימית, במיוחד כאלו שרחוקים מאזורי בילוי גדולים.
אטימולוגיה

על פי ידיעה מעיתון משנת 1889, "מסבאות ללא רישיון בפנסילבניה ידועות בכינוי 'ספיק איזי'. הן נקראו כך בשל אופן הדיבור השקט שהיה נהוג בפרהסיה אודות קיומן או כאשר נמצאים בהן, כדי לא להתריע את המשטרה או את השכנים". יצירת המונח מיוחסת לקייט הסטר, שניהלה מסבאה ללא רישיון בשנות השמונים של המאה ה-19 בעיירה מק'קיספורט שבאזור פיטסבורג שבפנסילבניה. למרות שהמונח החל להיכנס לשימוש בולט בארצות הברית בשל הפשיטות על מסבאות שפעלו ללא רישיון באזור פיטסבורג, השם "חנות ספיק איזי" (speak easy shop) כהגדרה למקום בו נמכרים משקאות חריפים ללא רישיון, מוזכר בזיכרונותיו של איש הצי המלכותי הבריטי שנכתבו ב-1844. המונח "speak softly shop", שמשמעותו "בית מבריחים", מופיע במילון סלנג בריטי שיצא לאור ב-1823. שנים רבות לאחר מכן, בתקופת היובש בארצות הברית, נעשה המונח "ספיק איזי" לתיאור המקומות בהם ניתן היה לרכוש משקאות חריפים.
שמות נוספים היו נהוגים לתיאור מסבאות אלה. מקורם של המונחים "חזיר עיוור" (blind pig) או "טיגריס עיוור" (blind tiger) הוא בארצות הברית של המאה ה-19. מונחים אלה תיארו מוסדות שמכרו משקאות חריפים באופן בלתי חוקי למעמדות הנמוכים, והם בשימוש זה עד היום. הבעלים של מקום כזה גבה כסף מהלקוחות על צפייה באטרקציה כלשהי, כמו צפייה בחיה, ולאחר מכן הגיש משקאות, כביכול בחינם, ובכך עקף את החוק. המונח "נמר עיוור" התייחס גם למסבאה בה זהותו של מוזג המשקאות הייתה חסויה.
היסטוריה

מסבאות הספיק איזי היו רבות מספור ופופולריות מאוד במהלך תקופת היובש. חלק מהן הופעלו על ידי אנשים שהיו חלק מארגוני הפשע המאורגן. למרות שהמשטרה וסוכני המחלקה לאכיפת חוק היובש פשטו עליהן לעיתים קרובות ועצרו את בעליהן, הפעלתן הייתה כה רווחית שהן המשיכו לשגשג. מסבאות הספיק איזי נעשו עד מהרה לחלק חשוב בתרבות האמריקאית באותה תקופה. כמה שינויים בתרבות האמריקאית התחוללו כאשר צצו מוסדות אלה. שינוי בולט היה השילוב בין הגזעים. שחורים ולבנים יכלו להתאסף יחדיו ואף להתערבב אלו באלו.
שינוי נוסף שקשור בספיק איזי היה שילובן של הנשים. עסקים רבים כאלה עשו הכול כדי למשוך נשים כדי להגדיל את הכנסותיהם. ואכן, קיימים דיווחים רבים על עלייה במספרן של הנשים שנעצרו בעוון שכרות בפומבי.
מסבאות הספיק איזי השפיעו גם על התרבות במהלך תקופת היובש. דוגמה לכך הייתה בנעשה באולמות הקולנוע. על חברות הסרטים נאסר להראות שתיית אלכוהול על המסך, אך חלק מהם המשיכו לעשות זאת מתוך גישה שכך הם מתארים את התרבות האמריקאית האמיתית. כמה דוגמאות לסצנות כאלה ניתן לראות בהופעתה של השחקנית ג'ואן קרופורד בסרט "בנותינו הרוקדות" (Our Dancing Daughters) משנת 1928, בו היא משחקת רקדנית המופיעה במסבאת ספיק איזי.
המשקאות מאיכות ירודה שנמכרו במסבאות הספיק איזי היו שינוי חד בהשוואה למשקאות הקלאסיים מהמאה ה-19. אך למרות זאת נמכרו בהן גם משקאות מאיכות ירודה וגם מאיכות טובה, הכול בתלות בדרך שבה השיג בעל המקום את המשקאות. ליקרים זולים היו בשימוש עיקרי בשל היכולת שלהם להגדיל את הרווחים. במקרים אחרים נמכרו משקאות מזויפים מאיכות ירודה תחת שמות מותגים ידועים ואיכותיים.
המונח "ספיק איזי" קם לתחייה בעשור הראשון של המאה ה-21 ומתייחס לבארים חוקיים בסגנון המסבאות מתקופת היובש ובו מוגשים קוקטיילים קלאסיים. כיום הורחב המונח לתיאור מסבאות רטרו וכן למסבאות בארצות שלא חל בהן חוק היובש, כמו אוסטרליה ובריטניה.
סוגי הספיק איזי

בראשית דרכן היו מסבאות הספיק איזי קטנות יחסית, והופעות הבידור שהתקיימו בהן היו מועטות או לא קיימות כלל. אך עם חלוף הזמן ועם הגידול במספרן הוצגו בהן הופעות בידור והן הפכו לאחד מסוגי בתי העסק הגדולים ביותר בתקופת היובש.
בעיירות שדה רבות הופעלו מסבאות קטנות על ידי בעלי עסקים מקומיים. קיומם של עסקים אלה נשמר בסוד בקרב המשפחות המפעילות אותם גם לאחר שבוטל חוק היובש. ב-2007 נמצאו מרתפים סודיים, ששימשו ככל הנראה כמסבאות ספיק איזי, על יסודותיו של קפה אינטרנט בעיר בינגהמטון שבמדינת ניו יורק.
מסבאת הספיק איזי לא הייתה חייבת להיות גדולת ממדים. "בקבוק ושני כיסאות הספיקו כדי להפוך את המקום לספיק איזי". דוגמה למיקום כזה היה מועדון "21" בניו יורק. מסבאה זו הייתה אחת ממסבאות הספיק איזי המפורסמות, והיא פועלת עד היום. ה-"21" היה רק אחד העסקים בבעלותם של צ'רלי ברנס וג'ק קרינדלר. הם החלו את עסקיהם בגריניץ' וילג', שם פתחו מקום שנקרא The Redhead ומאוחר יותר פתחו מקום שנקרא The Puncheon Club. ה-"21" היה מיוחד בשל יכולתו המיוחדת לא להיחשף בפני רשויות החוק. במקום היה קיים מרתף יינות סודי ומערכת שאפשרה לשומר הסף לשגר הודעה לבאר על הגעת שוטרים.
ראו גם

בר (עסק)
טברנה
פאב
הערות שוליים

↑  13.“Speakeasy.” Merriam-Webster. Merriam-Webster, n.d. Web. 18 Feb. 2014.
↑  Harper, Douglas. ""speakeasy"". Online Etymology Dictionary. Retrieved 29 October Toland2012.
↑  Munch goes to the Blind Pig, Pittsbirgh Post-Gazette, June 30, 2011
↑  Prohibition ended 80 years ago today, but the dry movement never worked here, By Bill, Pittsburgh Post-Gazette, December 4, 2013
↑  Brown, Peter Jensen. "Liquor Licenses, Steelworkers and the British Navy - an Unlicensed History and Etymology of "Speakeasies"". Early Sports and Pop-Culture History Blog. Retrieved 13 August 2014.
↑  Brown, Peter Jensen. "Liquor Licenses, Steelworkers and the British Navy - an Unlicensed History and Etymology of "Speakeasies"". Early Sports and Pop-Culture History Blog. Retrieved 13 August 2014.
↑  "Denton's Doings". Dallas Weekly Herald (May 29th, 1875): p. 2.
↑  "Dick & Christa Hughes bring Speakeasy Sundays to the Sydney Opera House". Media Release. Sydney Opera House. June 24, 2010.
↑  Diamond (January 12, 2012). "Jazz Age Comes to London". Culture Compass.
ספיר

ערך זה עוסק באבן חן. אם התכוונתם למשמעות אחרת, ראו .
אבן ספיר אובלית
אבני ספיר
סַפִּיר היא אבן חן השייכת למגוון צבעים של המינרל קורונדום. קורונדום באיכות של אבן חן שצבעה אדום מכונה "אודם" (רוּבי) ושאר גוני הקורונדום באיכות של אבן חן מכונים "ספיר".
מאפיינים

אבני ספיר מצויות בטבע באמריקה הצפונית, במדגסקר, בברזיל, בהודו, בתאילנד וסרי לנקה בתוך סלעים ובחלוקי נחל. לעיתים ניתן למצאן ליד נהרות, שלשם נפלטו בתהליך טבעי.
הקורונדום (אודם וספיר) הוא המינרל הטבעי בעל הקשיות הגבוהה ביותר אחרי המואסניט והיהלום. הקשיות של הקורונדום נובעת בעיקר מהקשרים של חמצן ואלומיניום במינרל. קשרים אלה של שני יסודות קלים יחסית גורמים לאטומי החמצן והאלומיניום להיות קשורים בצפיפות גבוהה, ולכן, בנוסף לקשיותו, לקורונדום גם צפיפות גבוהה במיוחד.
צבעה הטבעי הנפוץ של אבן הספיר הוא כחול, שנוצר כתוצאה מתוספת ברזל וטיטניום. הגוון השחור באבני הספיר נוצר כתוצאה מנוכחות מגנטיט או ספינל.
תופעה אופטית מעניינת, המאפיינת אבני ספיר, היא התופעה המכונה "אסטריזם" – שלושה קווי אור על פי האבן היוצרים צורת כוכב. תופעה זו נוצרת רק בספיר מלוטש המכיל מחטים של המינרל רוטיל.
בארצות הברית, באוסטרליה ובתאילנד הספיר היא אבן ההולדת של חודש ספטמבר.
ספיר מלאכותי

הודות לעמידותו בפני שריטות וחול, ושקיפותו, כולל לאור תת-אדום, הספיר משמש לייצור חיפויים לשעוני יוקרה, ראשי טילים ועוד.
בטכנולוגיה משמש ספיר מלאכותי אשר מיוצר בשיטות של גידול גבישים, או שיטות מהירות יותר כמו לחיצה איזוסטטית חמה.
אחת השיטות הנפוצות ביותר לייצור ספיר היא שיטת צ'וחרלסקי (Czochralski) שבה גרעין התגבשות בצורת מוט ספיר קצר ודק מוכנס לתמיסת קורונדום, ואחר-כך נמשך החוצה בתנועה סיבובית איטית מאוד. התמיסה מתגבשת על המוט באותו כוון גבישי לכדי חד-גביש באיכות גבוהה. ספיר מלאכותי הוא בעל צבע שקוף לחלוטין, אלא אם נוספו לו אילוחים בכוונה תחילה לצורך שימוש כמוליך למחצה.
ספיר מלאכותי משמש במערכות אופטיות בהן נדרשת שקיפות גבוהה וקשיות גבוהה, למניעת שחיקה ושריטות בתנאי סביבה קשים, בייחוד שחיקה מחול.
ספיר בישראל

החל משנת 2000 דיווחה חברת שפע בישראל ג'י אם בע"מכי במסגרת עבודות אקספלורציה אחר מרבצי אבני חן באזור הר הכרמל ועמק יזרעאל נמצאו אבני ספיר בגוון כחול, ירוק וצהוב.
בינואר 2016 דיווחה החברה כי מצאה מספר מינרלים שאינם מוכרים למדע, כשהמהותי שבהם הוא המינרל טיסטאריט (Tistarite-Ti2O3) שעד אז אותר רק במטאוריט בודד שהגיע מהחלל החיצון. לטענת הגאולוגים זהו גילוי הראשון בטבע של מינרל מסוג זה שמקורו בכדור הארץ.
ב־7 בינואר 2019 דיווחה החברה כי בעקבות תוצאות מחקרים מדעיים שנערכו על ידי מעבדות באוסטרליה ובאיטליה, נתקבל אישור רשמי מהמדענים של האגודה הבינלאומית למינרלים IMA – International Mineralogical Association על רישום מינרל חדש בטבע, ייחודי ונדיר ביותר שהתגלה בשטחי הפעילות שלה.
המינרל החדש, המופיע לראשונה בטבע התגלה בתוך אבן החן הייחודית "ספיר כרמל", שנמצאה על ידי חברת הבת במקטע התיכון של הקישון - נקרא על ידי החוקרים בשם הייחודי: "כרמלטזייט" המורכב מצירוף של הר הכרמל – האזור בו נמצא המינרל החדש והאלמנטים שממנו הוא מורכב טיטאניום - זירקון - אלומיניום (TAZ).
בשנת 2020 קיבלה החברה "תעודת תגלית" מהמפקח על המכרות במשרד האנרגיה על מרבץ כלכלי שנמצא בעמק זבולון וכולל מגוון אבני חן ובתוכם ספיר וספיר כרמל.
החל משנת 2022 פועלת חברת בת של שפע, חברת הולי ג'מס אי. סי. בע"מ באמצעות מותג התכשיטים HOLYGEMSבייצור שיווק ומכירה של תכשיטי יוקרה המשובצים באבני ספיר וספיר כרמל שנכרו בישראל.
הערות שוליים

↑  מערכת ספונסר, שפע ימים: נמצאה אבן חן יקרה מסוג ספיר בגודל 5.72 קראט, באתר www.sponser.co.il, ‏24 בינואר 2013
↑  אוצר בלום: האם בקישון חבויות אבני חן בשווי מיליארדי שקלים?, כאן חדשות, 2023
| --- | --- |
בקרת זהויות :  NLI: 987007555792505171  GND: 4179096-0  LCCN: sh85117457 
ערך זה הוא קצרמרבנושא גאולוגיה. אתם מוזמנים לתרום לוויקיפדיה ו.
סקונדי-טקורדי

| --- | --- |
רחוב בסקונדי-טקורדי
רחוב בסקונדי-טקורדי
 מדינה:  גאנה גאנה
 גובה:  10 מטרים
 אוכלוסייה:  ‏
  ‑ בעיר:  539,548 (2010)
 קואורדינטות:  4°55′00″N 1°46′00″W﻿ / ﻿4.91666666666667°N 1.76666666666667°W﻿ / 4.91666666666667; -1.76666666666667
 אזור זמן:  UTC+0
 http://www.stma.gov.gh/stma/
  מפת מיקום  מפה מפורטת   (למפת גאנה מוגדלת) אקרה קומאסי טאמאלה טוגו בנין בורקינה פאסו חוף השנהב  מפרץ גינאהסקונדי-טקורדי(למפת גאנה רגילה) אקרה קומאסי טאמאלה טוגו בנין בורקינה פאסו חוף השנהב  מפרץ גינאהסקונדי-טקורדי  he tabBackground:;tabBorder:#aaa;defaultTab:0;
סקונדי-טקורדי (באנגלית: Sekondi-Takoradi) היא עיר הבירה של מערב גאנה.